**Териториално статистическо бюро - Югоизток**

Отдел „Статистически изследвания - Сливен“

**ОЧАКВАНА СРЕДНА ПРОДЪЛЖИТЕЛНОСТ НА ПРЕДСТОЯЩИЯ ЖИВОТ НА НАСЕЛЕНИЕТО В ОБЛАСТ СЛИВЕН ПРЕЗ ПЕРИОДА 2021 - 2023 ГОДИНА**

Очакваната средна продължителност на предстоящия живот[[1]](#footnote-1) общо за населението на област Сливен, изчислена за периода 2021 - 2023 г. е 71.7 години, като спрямо предходния период (2020 – 2022 г.) тя е нараснала с 0.9 години. Средната продължителност на живота в областта е с 1.8 години по-ниска от средната за страната - 73.5 години (фиг. 1).

**Фиг. 1 Очаквана средна продължителност на предстоящия живот**

**общо за страната и в област Сливен по периоди**

Различната смъртност при мъжете и жените определя и различната средна продължителност на живота при тези категории население. Средната продължителност на живота при мъжете в област Сливен е 68.0 години, докато при жените е със 7.7 години по-висока - 75.7. При мъжете равнището на показателя за област Сливен е по-ниско с 1.9 години от средното за страната, а при жените съответно с 1.5 години.

В периода между 2015 и 2023 г. очакваната средна продължителност на предстоящия живот в област Сливен е намаляла с 1.2 години. При мъжете тя се е понижила с 1.6, a при жените - с 0.7 години. Най-голяма е била разликата в очакваната средна продължителност на предстоящия живот по пол през периодите 2016 - 2018 - 7.8 години, а най-малка през периода 2019 - 2021 - 6.5 години в полза на жените (табл. 1).

1. **Очаквана средна продължителност на предстоящия живот**

**в област Сливен по пол и периоди**

|  |  |  |  |
| --- | --- | --- | --- |
| **Периоди** | **Общо** | **Мъже** | **Жени** |
| 2013 - 2015 | 72.9 | 69.6 | 76.4 |
| 2014 - 2016 | 73.2 | 69.8 | 76.7 |
| 2015 - 2017 | 73.1 | 69.4 | 77.0 |
| 2016 - 2018 | 73.1 | 69.3 | 77.1 |
| 2017 - 2019 | 72.8 | 69.2 | 76.7 |
| 2018 - 2020 | 72.4 | 69.1 | 75.8 |
| 2019 - 2021 | 71.2 | 68.0 | 74.5 |
| 2020 - 2022 | 70.8 | 67.4 | 74.4 |
| 2021 - 2023 | 71.7 | 68.0 | 75.7 |

**Методологични бележки**

Средната продължителност на живота се използва за изучаване на повъзрастовата смъртност на населението. Тя показва порядъка на измирането на едно поколение и отразява постепенното намаление на състава му под влияние на смъртността.

Средната продължителност на предстоящия живот представлява отношение на сумата на човекогодините, които предстоят да преживеят достигналите дадена възраст x за целия период от предстоящия им живот (от възраст x до пределната възраст), към броя на доживелите възрастта x.

Средната продължителност на предстоящия живот на новороденото се приема за средна продължителност на живота на населението.

Повече информация и данни за очакваната средна продължителност на предстоящия живот на населението за отделните възрасти са достъпни в Информационна система „Инфостат“ и на сайта на НСИ, раздел „Таблици за смъртност“.

1. Показателят за очакваната продължителност на живота показва средната продължителност на предстоящия живот на новородените при хипотеза за неизменност в интензивността на наблюдаваната през дадена година повъзрастова смъртност.

   Подробна информация за очакваната средна продължителност на предстоящия живот за отделните възрасти е публикувана на сайта на НСИ в рубриката „Население и демографски процеси“, тема „Таблици за смъртност“. [↑](#footnote-ref-1)